આવી છાપ ઊભી કરવામાં કંઈક અંશે પાન્ડાનો પણ સહકાર રહ્યો છે. કેમ કે તેઓ અવારનવાર નિવેદનો દ્વારા અને દેશના કેટલાક અખબારોમાં ચાલતી તેમની કોલમમાં મોદી અને ભાજપની પ્રસંશા કરતા રહ્યા છે. સ્થાનિક ધોરણે બીજેડી મજબૂત હતી ત્યાં સુધી નવીન પટનાયકને પણ આની સામે બહુ વાંધો નહોતો. નવીન પટનાયકે પોતે પણ પોતાના જૂના સાથી ભાજપ સાથે સારા સંબંધો જાળવી રાખ્યા છે. જરૂર પડ્યે કેન્દ્રમાં બીજેડી ભાજપની સાથે રહે તેવી છાપ છે. બીજેડીનો મુખ્ય વિરોધ કોંગ્રેસ સામે રહ્યો છે. હવે સ્થિતિ બદલાઇ છે. કેન્દ્રમાં મજબૂત રીતે સત્તા પ્રાપ્ત કર્યા પછી ભાજપે એક પછી એક રાજ્યોમાં પ્રાદેશિક પક્ષોને ખમત કરવાની રીત અપનાવી છે. લાલુ પ્રસાદને નબળા પાડ્યાનો દાખલો તાજો છે. સૌથી જૂના સાથી એવા શિવસેનાને પણ ભાજપે મજબૂર કરી દીધી છે. આ સંજોગોમાં ઓડિશામાં ભાજપ પોતાના ગઢમાં ગાબડું પાડશે તેવું પટનાયકને લાગવા લાગ્યું હતું. હવે કોંગ્રેસના બદલે ભાજપનો સામનો કરવાની વધારે જરૂર હોય ત્યારે સૌથી વિશ્વાસુ ગણાતા સાથી અને રાષ્ટ્રીય સ્તરે બીજેડીના પ્રતિનિધિ તરીકે ગણાતા આવેલા પાન્ડા ભાજપ તરફથી નિવેદનો આપે તે લાંબો સમય ચાલે તેમ નહોતું. એથી જ જે થવાનું અનિવાર્ય હતું તે થયું છે. જય પાન્ડાની હકાલપટ્ટી કરાઇ છે.